[{"text_idx": "#000001", "text": "En aprilo 2018 aperis la 8a kajero de Esperantologio / Esperanto Studies (EES), lau\u0306 la memprezento \u201cinternacia revuo pri c\u0302iuj fenomenoj rilatantaj al esperanto\u201d. Fine de la jaro estis publikigita ankau\u0306 g\u0302ia reta versio, kiu \u2013 simile al la antau\u0306aj numeroj \u2013 estas senpage konsultebla c\u0302e Temas pri la lasta eldono de c\u0302i tiu scienca revuo, kion ec\u0302 pli emfazas g\u0302ia enhavo: g\u0302i estas grandparte dedic\u0302ita al la mortintaj esperantologoj. La rememorojn akompanas tri recenzoj (c\u0302iuj el 2016) kaj c\u0302i-foje neniu originala studo. Temas pri fermo."}, {"text_idx": "#000002", "text": "Kelkajn monatojn antau\u0306 sia forpaso Paul Gubbins recenzis la verdan brikon, t. e. Historio de la Esperanta literaturo de Carlo Minnaja kaj Giorgio Silfer. Li rekomendas g\u0302in al c\u0302iu ec\u0302 duonserioza adepto de la Zamenhofa lingvo, tamen li prilumas ankau\u0306 la malavantag\u0302ojn de la verko, specife en la kampo de la Esperanta teatro, kiun li intencis mem trakti en aparta libro. Sekvas germanlingva recenzo de Klaus Schubert pri la unuopa numero de la anglalingva revuo INDECS el 2015, plene dedic\u0302ita al la \u201cfenomeno de Esperanto\u201d. INDECS estas mallongigo de Interdisciplinary Description of Complex Systems (Interdisciplina Priskribo de Kompleksaj Sistemoj). En la koncerna numero, redaktita de Humphrey Tonkin kaj Veronika Poo\u0301r, aperis 12 kontribuaj\u0302oj pri diversaj aspektoj de Esperanto. La recenzan parton kompletigas la plej longa, okpag\u0302a, teksto de Leif Nordenstorm pri la reeldono de La dang\u0302era lingvo de Ulrich Lins. Fakte, temas pri konciza resumo de la libro kun valoraj komentoj kaj klarigoj de la recenzanto."}, {"text_idx": "#000003", "text": "La dua parto de la kajero estas iom pli ampleksa. Temas pri nekrologoj kaj rememoroj pri kvin gravaj esperantologoj, el kiuj la unuaj du membris en la redakta komitato de EES. Tri tekstoj estas dedic\u0302itaj al Michel Duc Goninaz, mortinta la 26an de marto 2016. Lian plurkampan agadon prezentis la duopo Ilona Koutny kaj Zbigniew Galor, emfazante ke li okupig\u0302is ne nur pri PIV, kiu donis al li plej grandan famon en Esperantujo. Pri tiu c\u0302i lia laborkampo rakontas en la sekva artikolo lia kunlaboranto Claude Roux. Mallonge rememoras lin ankau\u0306 Jacques Le Puil, redaktoro de La KancerKliniko, kun kiu Duc Goninaz estis ligita ekde la 4a numero per sia rubriko \u201cEl la taglibro de nekuracebla optimisto\u201d. Pliaj tri tekstoj estas dedic\u0302itaj al Detlev Blanke, unu el la plej gravaj interlingvistoj, kiu subite forpasis la 20an de au\u0306gusto 2016. Lian vivresumon verkis Sabine Fiedler kaj Cyril Brosch. Personajn rememorojn pri Detlev Blanke prezentis en la angla Michael D. Gordin, usona historiisto de scienco. Omag\u0302is lin ankau\u0306 Haitao Liu, kiu nomas Blanke sia \u201cinterlingvistika patro\u201d. En la kajero aperas tri pliaj nekrologaj tekstoj. Probal Dasgupta mallonge rememoras pri Paul Gubbins (mortis la 6an de au\u0306gusto 2016) \u2013 paralele en Esperanto kaj la angla, Carlo Minnaja rakontas pri la vivo kaj agadoj de la redaktoro, tradukisto kaj eldonisto Reinhard Haupenthal (mortis la 29an de septembro 2016), kaj Jukka Pietila\u0308inen honoras Zbigniew Galor (mortinta la 27an de januaro 2017), kun kiu li kunau\u0306toris libroforman studon pri la sinteno de esperantistoj al UEA."}, {"text_idx": "#000004", "text": "Dum 19 jaroj aperis ok kajeroj de la revuo, kun sume 793 pag\u0302oj. La origina intenco estis aperigi novan kajeron c\u0302iujare, sed en la praktiko ili aperis neregule \u2013 nova eldono venis de du g\u0302is kvar jaroj post la antau\u0306a. Dum sia ekzisto EES publikigis entute 35 originalajn studojn kaj 21 aliajn tekstojn: recenzoj, notoj, nekrologoj. Plejparto estis en Esperanto, sed aperis ankau\u0306 kontribuaj\u0302oj en la angla (11), germana (4) kaj franca (1). La revuon ekde la komenco redaktis Christer Kiselman, kiu tiel celis dau\u0306rigi la tradicion de la iama Esperantologio de Paul Neergaard (1949-1961). Por komparo, la antau\u0306a Esperantologio aperis en ses numeroj dum 12 jaroj, sur 424 pag\u0302oj."}, {"text_idx": "#000005", "text": "En Salutvorto de la redaktoro Kiselman konstatas: \u201cInter la revuo de Paul kaj la komenco de la nuna aperis pau\u0306zo de tridek ok jaroj. Eble nun estos nova pau\u0306zo de tridek ok jaroj, t.e. g\u0302is la jaro 2018+38 = 2056 ...\u201d Mi esperas, ke iuj kompetentaj kurag\u0302uloj trovig\u0302os pli frue."}, {"text_idx": "#000006", "text": "Bitversioj de c\u0302iuj aperintaj numeroj de EES estas senpage els\u0302uteblaj en la retejo de Kiselman: "}, {"text_idx": "#000010", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000011", "text": "Demonstraj versioj de \u201cLa Ondo\u201d"}, {"text_idx": "#000012", "text": "Musklaku la kovrilon por legi pliajn informojn."}]